Á miðvikudaginn sl. kom hr. Jin Zhijian , sendiherra Kína á Íslandi í heimsókn til Grindavíkur . Með honum í för var Chen Guisheng , yfirmaður efnahags - og viðskiptasviðs sendiráðsins . Fannar Jónasson , bæjarstjóri og Kristín María Birgisdóttir , upplýsinga - og markaðsfulltrúi tóku á móti þeim . Heimsóknin hófst hjá Orf líftækni sem undanfarin ár hefur vaxtið mikið og snyrtivörur þeirra notið mikilla vinsælda , bæði hérlendis og erlendis undir merkjum BIOEFFECT . Björn Örvar , einn stofnenda Orf líftækni tók á móti hópnum og fór yfir framleiðsluferlið í gróðurhúsinu en þar er lykil innihaldsefnið framleitt , sérvirk prótein sem notuð eru í húðvörur fyrirtækisins en þau eru m.a. seld til læknisfræðilegra rannsókna og nýtt í önnur þróunarverkefni fyrirtækisins . Eftir heimsóknina í Orf líftækni var förinni heitið í Marine Collagen sem er í eigu sjávarútvegsfyrirtækjanna Þorbjörns , Vísis , HB Granda og Samherja . Þar tók á móti hópnum Jón Freyr Egilsson , framleiðslustjóri . Marine Collagen framleiðir kollagen og gelatín úr fiskiroði en fyrirtækið er sprottið upp úr hugmyndafræði Codlands um að fullnýta sjávarafurðina sem í þessu tilfelli er þorskur . Stefnt er að því að hefja framleiðslu á gelatíni og kollageni úr 4.000 tonnum af roði úr íslenskum bolfiski á ári . Unnið er að því að setja upp framleiðslutæki í gamla húsnæði BESA en vonir standa til að hægt veðri að hefja framleiðslu fljótlega á nýju ári . Því næst var litið inn í Vísi þar sem hægt var að sjá hvaðan fiskiroðið í Marine Collagen kemur . Jóhann Helgason , yfirmaður sölusviðs hjá Vísi fór yfir ferlið , bæði veiðar og vinnslu . Eftirspurn er mikil eftir gæða þorski og sendiherrann var mjög áhugasamur um að koma úrvals hráefni úr Grindavík á markað í Kína . Markaðir Vísis eru hins vegar Evrópa og Bandaríkin enn sem komið er . Að lokum var HS Orka heimsótt en þar tók á móti hópnum Jóhann Snorri Sigurbergsson , forstöðumaður viðskiptaþróunar hjá HS Orku og kynnti ferlið og söguna . Þá var farið yfir hugmyndafræði Auðlindagarðsins sem byggir á samfélagi án sóunar . Það er óhætt að fullyrða að bæði Jin Zhijian og Chen Guisheng voru mjög ánægðir með heimsóknina til Grindavíkur . Það er ljóst að mikil gróska er á svæðinu og fyrirtæki að nýta helstu auðlindir okkar í sinni framleiðslu ; sjávarauðlindina , orkuauðlindina og mannauðinn . Grindavíkurbær vill aftur koma á framfæri þökkum til þeirra fyrirtækja sem gáfu sér tíma til að taka á móti hópnum . Björn Örvar tekur á móti hópnum í gróðurhúsi Orf líftækni í Grindavík . BIOEFFECT vörurnar eru gríðarlega vinsælar en stutt er síðan Orf líftækni opnaði Gestastofu í gróðurhúsinu við Grindavík en þar geta hópar komið og fengið kynningu á bæði vörunni og framleiðslu hennar . Jón Freyr Egilsson , framleiðslustjóri Marine Collagen fer yfir ferlið á vinnslu gelatíns og kollagens . Sendiherran með lokaútgáfu afurðarinnar , kollagen sem er orðið duft , tilbúið til neyslu . Hádegisverðurinn var snæddur í LAVA , veistingarstað í Bláa Lóninu . Opnunartími á bæjarskrifstofum :